Sekuriteitsvoertuig by myn aan die brand gesteekArgieffoto. Stakende mynwerkers van Anglo Gold se Itireleng- en Mzomhle-myne naby Orkney het Woensdag in die vroeë oggendure glo ŉ sekuriteitsvoertuig aan die brand gesteek. Brigadier Thulani Ngubane, ŉ polisiewoordvoerder van Noordwes, sê ŉ groep van nagenoeg 7 000 stakers het omstreeks 01:00 onwettig by die myne saamgedrom en werkers, wat nie deel is van die staking nie, op pad werk toe geïntimideer. “Die polisie is ontbied om die skare uit mekaar te kry met minimum geweld. Buiten die voertuig wat aan die brand gesteek is, is twee busse ook met klippe gegooi. Die busse het mynwerkers vervoer wat nie deel van die staking is nie,” het sy gesê. Die polisie ondersoek sake van brandstigting en opsetlike eiendomsbeskadiging.